Nikolas Kallikles

Nikolas Kallikles (gresk: Νικόλαος Καλλικλῆς) som levde i det 11. til det 12. århundre var en fremstående lege og dikter ved hoffet til den østromerske keiseren i Konstantinopel under keiserne Alexios I Komnenos (regjerte 1081–1118) og Johannes II Komnenos (regjerte 1118–1143).

Biografi 
Lite er kjent om Kallikles’ liv. Den informasjonen vi har kommer fra en kort kommentar i Anna Komnenas samtidige historieverk Alexiaden, fra hans egen korrespondanse med Theofylakt, erkebiskop av Ohrid, og fra hans egne dikt. Han var lege i keiserens tjeneste allerede i 1108. I 1118 var han en av legene som behandlet keiser Alexios I under hans sykdom og død. Ifølge Anna Komnena foreslo han at keiseren skulle behandles med avføringsmiddel, men ettersom hans legekolleger var imot dette ble rådet ikke fulgt.

Gjennom sin korrespondanse med Theofylakt framstår Kallikles som en lærd og kultivert person som var i besittelse av et godt bibliotek. Som dikter ved hoffet var han eksponent for panegyriske lovtaler som uhemmet priste de ledende komnenske aristokratene. Tema i diktene var ofte deres rikdom og noble avstamning. Han skrev også dikt tilegnet spesielle artefakter som ikoner. Det finnes også relikvieskrin med innskrifter som er tillagt Kallikles.

Hans dødstidspunkt er ikke nøyaktig kjent. Hans siste kjente dikt er et epitafium, en gravskrift, til keiser Johannes II Komnenos som antas å være skrevet ca. 1142, året før keiseren faktisk døde.

Referanser

Kilder 
 
 
 

Østromerriket
Greskspråklige forfattere
Bysantinske forfattere
Forfattere fra middelalderen
Leger